b'\n_START_ARTICLE_\nKosova gra\xc5\xa1\xc4\x8dina\n_START_SECTION_\nZgodovina gra\xc5\xa1\xc4\x8dine\n_START_PARAGRAPH_\nGra\xc5\xa1\xc4\x8dina je bila v prvotni obliki sezidana leta 1521] in se omenja kot stari belope\xc5\xa1ki grad. Zgradil jo je zakupnik belope\xc5\xa1ke gosposke \xc5\xbdiga Dietrichstein. V Slavi Vojvodine Kranjske jo je leta 1689 predstavil Janez Vajkard Valvasor. Leta 1821, natan\xc4\x8dno 300 let po zgraditvi, jo je takratni lastnik jeseni\xc5\xa1ki trgovec Fran\xc4\x8di\xc5\xa1ek Pavel Kos pove\xc4\x8dal in obnovil v klasicisti\xc4\x8dnem slogu. Stavba je dobila zdaj\xc5\xa1nje ime. Gra\xc5\xa1\xc4\x8dina je kasneje pre\xc5\xa1la v last savskih fu\xc5\xbeinarjev Ruardov, kasneje Kranjske industrijske dru\xc5\xbebe. Nato ga je odkupila jeseni\xc5\xa1ka srenja. Od leta 1883 do 1915 so stavbo uporabljali za ljudsko \xc5\xa1olo. Med obema svetovnima vojnama so bili v njej ob\xc4\x8dinski uradi in stanovanja, med in po drugi svetovni vojni pa \xc5\xa1e sodni\xc5\xa1ki prostori in zapori.\n_START_SECTION_\nGra\xc5\xa1\xc4\x8dina danes\n_START_PARAGRAPH_\nDanes gra\xc5\xa1\xc4\x8dina slu\xc5\xbei razli\xc4\x8dnim prakti\xc4\x8dnim namenom in spada pod okrilje Gornjesavskega muzeja Jesenice. V gra\xc5\xa1\xc4\x8dini je od leta 1984 v prvem nadstropju stalna razstava novej\xc5\xa1e zgodovine Jesenic. V pritli\xc4\x8dju je galerija za ob\xc4\x8dasne razstave in nekaj kipov. V drugem je poleg ve\xc4\x8dnamenske dvorane za kulturne prireditve tudi ob\xc4\x8dinska protokolarna in poro\xc4\x8dna dvorana.'